Document ID: 32008D0071

KOMISJONI OTSUS,
22. jaanuar 2008,
millega muudetakse otsust 2007/718/EÜ, mis käsitleb teatavaid kaitsemeetmeid seoses suu- ja sõrataudiga Küprosel
(teatavaks tehtud numbri K(2008) 186 all)
(EMPs kohaldatav tekst)
(2008/71/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
ning arvestades järgmist:
(1)
Pärast hiljutisi suu- ja sõrataudi puhanguid Küprosel võttis komisjon 6. novembril 2007 vastu otsuse 2007/718/EÜ, mis käsitleb teatavaid kaitsemeetmeid seoses suu- ja sõrataudiga Küprosel, (3) et tugevdada suu- ja sõrataudi tõrjemeetmeid, mida kõnealune liikmesriik võttis nõukogu 29. septembri 2003. aasta direktiivi 2003/85/EÜ (ühenduse meetmete kohta suu- ja sõrataudi tõrjeks, millega tunnistatakse kehtetuks direktiiv 85/511/EMÜ ja otsused 89/531/EMÜ ja 91/665/EMÜ ning muudetakse direktiivi 92/46/EMÜ) (4) raames.
(2)
Otsusega 2007/718/EÜ kehtestas komisjon eeskirjad teatavat liiki liha lähetamiseks teatavatelt kõnealuse otsuse III lisas loetletud aladelt, kus ei ole registreeritud suu- ja sõrataudi puhanguid vähemalt 90 päeva jooksul enne tapmist ja mis vastavad teatavatele kindlaksmääratud tingimustele.
(3)
Võttes aluseks loomade tervisliku seisundi arengu Küprosel ning eelkõige arvestades lõpuleviidud järelevalve soodsaid tulemusi, on nüüd võimalik kaotada otsuse 2007/718/EÜ I lisas loetletud kõrge riskiteguriga alad ning kuulutada Küpros madala riskiteguriga alaks, mis määratletakse üksikasjalikult kõnealuse otsuse II lisas.
(4)
Seetõttu tuleks otsust 2007/718/EÜ vastavalt muuta.
(5)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2007/718/EÜ lisad asendatakse käesoleva otsuse lisa tekstiga.
Artikkel 2
Liikmesriigid muudavad oma meetmeid, mida nad kohaldavad kaubanduse suhtes, et viia need kooskõlla käesoleva otsusega. Liikmesriigid teatavad nimetatud meetmetest viivitamata komisjonile.
Artikkel 3
Käesolev otsus on adresseeritud liikmesriikidele.
Brüssel, 22. jaanuar 2008

Labels: 17
0
3
6
18